चिट्ठी साढ़े घर भेजी दित्ती गेई। मेरी माऊ नै मेरे ताईं बड़ियां उच्चियां मेदां लाई दियां हियां। मेरे अब्बा होर दिल्ली शा दूर मेरठ रौंह्‌दे हे ते फ्ही अजें मेरे ब्याह् दा ते सुआल गै पैदा नेहा होंदा। इस करी ओ प्रस्ताव नामंजूर करी दित्ता गेआ। ओदे बाद किश चिरै तगर ओ कुड़ी कालज च मेरे कन्नै पढ़दी रेही। फ्ही ओदा ब्याह होई गेआ ते ओ कालज छोड़ियै गेई उठी। अज्ज इन्नै चिरै परैंत लाहौर दे माल रोड दी पिछली बक्खी इस गली च मेरे कन्ने ओदी झत्त होई। में उसी आखेआ, “... उप्पर चल, चाह्-शाह् पी ते फ्ही बेह्‌लै होइयै गल्लां करगे” ...पर उन्न आखेआ जे “में तौल च आं” ते सौहरियें दे कुसै रिश्तेदारै दा घर तुप्पदे-तुप्पदे इस गली च आई निकली आं। फ्ही कदें जरुर औंग...” फ्ही उन्न उत्थें खड़ोते-खड़ोते गै तौलें-तौलें नां लेई-लेइयै सारियें परानियें स्हेलड़ियें दियां गल्लां सनाइयां जे केह्‌ड़ी-केह्‌ड़ी कुत्थें ऐ ते केह् करा करदी ऐ। सलमा बिग्रेडियर फलाने दी लाड़ी ऐ। चार जागत न। फरखंदा दा घरै आला फारेन सर्विस च ऐ। ओदी बड्डी कुड़ी लंदन च पढ़ा करदी ऐ। रेहाना फलाने कालज च प्रिंसीपल ऐ। सईदा अमरीका दा केई डिगरियां लेई आई दी ऐ ते कराची च कोई उच्ची नौकरी करा करदी ऐ। कालज दियें हिन्दु साथनें दा बी उसी क्या पता हा। प्रभा दा घरै आला इंडियन नेवी च कमांडोर ऐ। ओ बम्बई रौंह्‌दी ऐ। सरला आकाशवाणी च स्टेशन डाइरेक्टर ऐ ते दक्खन भारत च कुतै लग्गी दी ऐ। लोतिका बड़ी मश्हूर आर्टिस्ट बनी चुकी दी ऐ ते नमीं दिल्ली च ओदा स्टुडियो ऐ बगैरा-बगैरा...।